Mistä on kyse? Rauman maauimalan kymppitorni on otettu pois käytöstä.

Kymmenestä metristä ei saa hypätä, koska vettä on liian vähän.

Vettä pitäisi olla viisi metriä, kun tällä hetkellä sitä on vain 4,6 metriä.

Rauman maauimalassa on hypitty altaaseen vaarallisesti lähes 60 vuotta. Nyt terveysvalvontaviranomaiset ja kuluttajaturvallisuuslaki ovat puuttuneet asiaan.

Kymppitornin tikkaat on poistettu ja pääsy ylätasanteelle estetty, sillä altaan syvässä päässä on vettä vain 4,6 metriä. 10 metristä hyppäävän turvallisuuden varmistamiseksi veden syvyyden pitäisi olla viisi metriä.

– Kun käyttäjinä ovat pääosin lapset, emme halua ottaa riskiä. Mataluus ei ole kyllä aiheuttanut ongelmia. Valvontaa haittaa eniten veden tummuus, kertoo Rauman kaupungin liikuntatoimen johtaja Anu Rannikko.

Kun käyttäjinä ovat pääosin lapset, emme halua ottaa riskiä. Rauman liikuntatoimen johtaja Anu Rannikko

"Ei koskaan onnettomuuksia"

Anu Rannikko myöntää, ettei hyppäämiskieltoa oikein voi perustella maalaisjärjellä, koska veden mataluuden takia ei ole tapahtunut koskaan onnettomuuksia.

– Toisaalta mikä on todennäköisyys, että jotain tapahtuu. Ehkä jotain saattaisi tapahtua, eivätkä lapset ymmärrä varoa. Totuus tietenkin on, ettei sinne pohjaan asti kovin helpolla pääse, Rannikko arvioi.

Suurta valitustulvaa ei 10 metrin tasanteen sulkemisesta ole vielä tullut. Alkukesän hyytävän sään takia tornissa ei ole ollut ruuhkaa. Helle voi lisätä himohyppääjien kuluttajavalituksia.